kardosdrur/scandi-wiki huggingface dataset:
Konservator

En konservator (fra latin: conservare -- at bevare) er en person, der arbejder med bevaring og restaurering af kulturgenstande eller med præparering og udstilling af biologiske præparater. 

Konservatorer er ofte tilknyttet museer, magasiner, biblioteker og samlinger, man kan også drive selvstændig virksomhed for f.eks. private. 

Konservatoren arbejdet konserveringsfagligt og videnskabeligt og må ikke ændre på det, han eller hun arbejder med. Derfor er disciplinerne delt ind i aktiv og præventiv konservering, hvor man i første tilfælde konserverer noget, der er ved at gå tabt, og i sidste instans griber ind for at forhindre forfaldet.

Håndværksmæssig snilde er afgørende, ligesom man skal have en kunstfaglig forståelse. Feltet har i de senere år i takt med, at teknologien har gjort nye værktøjer tilgængelige, været inde i en rivende udvikling. Meget er blevet muligt indenfor de sidste 30 år, blandt andet kan skanninger og prøver afgøre ting på mikroniveau, som man tidligere var nødt til at se med det blotte øje. Feltet arbejder i tæt samspil med naturvidenskaben.,

Konservatorer i Danmark uddannes på  Konservatorskolen ved Kunstakademiet, der er internationalt anerkendt. Skolen udbyder fire specialer grafik, kulturhistorie: kunst; og naturhistorie. Efter færdiggjort bachelor kan læses en kandidat, den akademiske titel for dette er cand.scient.cons.. Efter kandidaten er der mulighed for ph.d.. 

Der tales nu og her om fire specialer: grafik, kulturhistorie: kunst; og naturhistorie. Feltet kan nok rettelig deles op i endnu flere.

Se også 

 Konservering (museum)

Eksterne henvisninger 
 Det Kongelige Danske Kunstakademis Skoler for Arkitektur, Design og Konservering – Konservatorskolens hjemmeside
 Uddannelsesguiden 
 Uddannelsesguiden: Zoologisk konservator 

Videregående uddannelser i Danmark
Stillingsbetegnelser
Kunsthistorie
Snedkerlim

Snedkerlim eller benlim er en lim fremstillet ved kogning af benaffald eller lignende. Den anvendes varm, idet den smeltes i en særlig limpotte. Den er i dag delvist erstattet af PVA-lim eller andre limtyper.

Fremstilling

Benlim
Limen kan udvindes ved kogning af knogler, huder, indvolde og brusk af døde dyr. Knoglelim fremstilles af knuste knogler, hvorfra fedtet først er fjernet ved kogning med benzin. Kalciumsaltene fjernes med saltsyre og resten, kaldet ossein, opløses i varmt vand. Opløsningen inddampes derpå, bedst i vakuum, til den indeholder 20-25% lim. Limen klares ved henstand eller filtrering og hældes i forme, hvor den stivner. Limen skæres i skiver og tørres. Den kan evt. granuleres.

Hud- og læderlim
Affald fra læderindustrien behandles med svovlsyrling eller ligger nogle uger i gruber med 2% kalkmælk, der forsæber fedtstoffer, lige som hår og køddele løsnes. Resten udvaskes og behandles på en tilsvarende måde som benlim.

Husblas
En særlig fin og ren kvalitet af benlim benævnes husblas eller gelatine. Oprindelig var den fremstillet af svømmeblæren af støren.

Anvendelse
Før limen kan anvendes, skal den udblødes i vand, hvilket går lettest med den granulerede form. Den udblødte lim kommes i en særlig limpotte, hvor den kan smeltes i vandbad, så den ikke kommer over 100° C, hvad den ikke tåler. 

Benlim anvendes i dag sjældent inden for snedkeriet, men den har dog den fordel frem for moderne limarter, at samlingen lettere kan adskilles og repareres. Benlim anvendes derfor inden for bygningen af strygerinstrumenter.

Benlim anvendes også til den grundlæggende præparation af malerlærred. 

Tilsætter man kaliumdikromat til limen, hærder den under indvirkning af lys. Dette benyttes ved fremstilling af klicheer.

Sorter
Ægte kølnerlim er den reneste hudlim og anvendes inden for bogbinderiet. Knoglelim sælges også under dette navn.
Russisk lim er lim med iblanding af kridt eller hvid farve.
Flandersk lim fås i tynde, gule blade. Den benyttes til limfarve og appretur. 
Pergamentlim er en hudlim, der sælges i geleform tilsat alun.
Brusklim er en lim fremstillet af brusk og med en ringere bindeevne.
Flydende lim fremstilledes ved tilsætning af f.eks. eddikesyre. Den holder sig flydende ved stuetemperatur. Der tilsattes normalt også alkohol til konservering og alun eller zinkhvidt for at forøge bindeevnen.

Kilder og henvisninger
 Side 151 i Kemi og Materiallære for Malere – København 1910 / C.V. Jørgensen og J. Brieghel Høm
Pierrick Hiard

Pierrick Hiard (født 27. april 1955 i Rennes, Frankrig) er en tidligere fransk fodboldspiller (målmand).

Hiard spillede størstedelen af sin karriere hos Rennes FC i sin fødeby, hvor han både var tilknyttet som ungdomsspiller og hele 13 år som senior. Han tilbragte også seks sæsoner på Korsika hos SC Bastia, hvor han var med til både at vinde den franske pokalturnering Coupe de France i 1981 samt nå finalen i UEFA Cuppen i 1978.

Hiard spillede desuden én kamp for Frankrigs landshold, en VM-kvalifikationskamp på udebane mod Belgien 9. september 1981.

Titler 
Coupe de France
 1981 med SC Bastia

Referencer 

Fodboldspillere fra Frankrig
Fodboldspillere fra SC Bastia
Fodboldspillere fra Stade Rennais FC
Personer fra Rennes
Evakuering af finsk Karelen

Evakueringen af finsk Karelen var en af de tvangforflytninger, som fandt sted i forbindelse med 2. verdenskrig. Som et resultat af Moskva-fredstraktaten fra 1940, der afsluttede Vinterkrigen, måtte Finland afstå området finsk Karelen og andre områder til Sovjetunionen. En følge heraf var, at omkring 410.000 finske karelere eller 12% af Finlands befolkning, blev evakueret til resten af Finland.
 
Traktaten krævede ikke at Finland skulle affolke de afståede områder, men næsten ingen var villig til at blive boende, da man var vel vidende om den skæbne, der havde overgået finsksprogede i grænseegnene i 1930-erne, og næsten hele den berørte befolkning valgte at flytte og tage deres ejendele med. Kun de bygninger og maskiner, de efterlod, skulle efterlades intakte som en betingelse i fredstraktaten, som for det meste også blev opfyldt.

Under Fortsættelseskrigen vendte omkring 260.000 af den fordrevne befolkning tilbage. I juni 1944 trak de finske tropper sig tilbage fra nogle områder igen som følge af den sovjetiske strategiske offensiv. Samtidig blev befolkningen evakueret igen.

Paris-fredstraktaterne af 1947 påtvang endegyldigt den finske afståelse af territorier. De evakuerede blev permanent bosatte i Finland. Regeringen i Finland støttede genbosættelse på to måder:
Man ydede støtte til de evakuerede indbyggere. Familier blev tildelt jord i forhold til deres tidligere ejendom. Der ud over fik alle evakuerede fra Karelen ret til at modtage en gård. Desuden fik byboere og forretningsejere en monetær kompensation. Retten til et nyt hjem blev også udvidet til andre grupper: krigsveteraner, enker og forældreløse børn fra krigen.
De private ejere, der måtte afstå jords givet til de evakuerede indbyggere, blev kompenseret økonomisk for tabet af fast ejendom.

Siden 1990-erne har nogle foreninger gjort sig til talsmænd for, at Rusland burde tilbagegive de afståede områder i Karelen til Finland.

Finlands historie
Vinterkrigen
Philippe Tibeuf

Philippe Tibeuf (født 12. juni 1962 i Dinan, Frankrig) er en tidligere fransk fodboldspiller (angriber).

Tibeuf tilbragte hele sin karriere i den hjemlige liga, hvor han repræsenterede henholdsvis En Avant Guingamp, AS Monaco og AS Saint-Étienne. I sin tid hos Monaco var han i 1985 med til at vinde den franske pokalturnering Coupe de France.

Tibeuf spillede desuden to kampe for Frankrigs landshold, begge i 1990. Først en venskabskamp mod Ungarn og efterfølgende en EM-kvalifikationskamp mod Albanien. Han fik ikke scoret i nogen af kampene.

Titler 
Coupe de France
 1985 med Saint-Étienne

Referencer 

Fodboldspillere fra Frankrig
Fodboldspillere fra AS Monaco FC
Fodboldspillere fra En Avant Guingamp
Fodboldspillere fra AS Saint-Étienne
Jacques Zimako

Jacques Zimako (født 28. december 1951 på Ny Kaledonien, død 8. december 2021) var en fransk fodboldspiller (angriber).

Zimako tilbragte hele sin karriere i Frankrig, hvor han spillede for SC Bastia, AS Saint-Étienne og FC Sochaux. Hos Saint-Étienne var han i 1981 med til at vinde det franske mesterskab.

Zimako spillede desuden 13 kampe og scorede to mål for Frankrigs landshold. Hans første landskamp var et opgør mod Argentina 26. juni 1977, hans sidste en VM-kvalifikationskamp mod Holland 18. november 1981.

Titler 
Ligue 1
 1981 med Saint-Étienne

Referencer 

Fodboldspillere fra Frankrig
Fodboldspillere fra SC Bastia
Fodboldspillere fra AS Saint-Étienne
Fodboldspillere fra FC Sochaux-Montbéliard
Bernard A. Smart

Bernard Arthur Smart (24. december 1891 i Luton, nord for London – maj 1979 i Luton) var en britisk pilot i énsædede fly under 1. verdenskrig, som udførte nogle af verdens første flyangreb fra hangarskibe, der egentlig var ombyggede krydsere med katapult og et lille flydæk øverst.
 21. august 1917 afsendtes han fra HMS Yarmouth i et Sopwith Pup-fly og nedskød ene mand det tyske luftskib L 23 med 16 personer ombord i Nordsøen, 40 km fra Jyllands vestkyst ud for Stadil Fjord. 
 19. juli 1918 afsendtes han fra HMS Furious ca. 15 sømil vest for Lyngvig fyr som pilot på et Sopwith Camel-fly og førte an i bombardementet af luftskibsbasen i Tønder, hvor luftskibene L 54 og L 60 udbrændte i den store Toska-hal.  

Smart hædredes 9 uger efter nedskydningen af L 23 med DSO-ordenen.
Ombord på HMS Furious i overværelse af admiral David Beatty præsenteredes han 24. juli 1918 til sin store overraskelse for kong George 5., der dekorerede ham med en ekstra bjælke, da han allerede havde DSO-ordenen i forvejen.

Hjemme i Luton 
Bernard Arthur Smart var søn af Charles Smart og hustru Kate i Luton og arbejdede 1911 i forældrenes firma, der producerede stråhatte.

I en alder af 24 år den 24. juli 1916 kvalificerede han sig til at blive pilot i Royal Naval Air Service.

Efter krigen stoppede han i 1919 som pilot og blev forretningsmand.
I 1927 blev han kompagnon i sin fætter Geoffrey Bowman Jenkins' firma Bowman Models i Dereham, Norfolk, der producerede legetøj såsom dampmaskiner, både og lokomotiver.

Smart døde 1979 i Luton og 2011 solgtes nogle af hans efterladenskaber, bl.a. hans DSO-medalje, for hammerslag 63.000 pund.

Eksterne links 
 Captain Bernard Arthur Smart - worldwar1luton.com

Se også 
 :en:HMS Yarmouth (1911)
 :en:HMS Furious (47)

Flyveresser fra 1. verdenskrig
Luftskibsbasen i Tønder
Personer fra Luton
Rodewald

Rodewald er en kommune med knap 2.600 indbyggere (2012) beliggende øst for Nienburg i Landkreis Nienburg/Weser i den tyske delstat Niedersachsen.

Geografi 
Rodewald er en del af Samtgemeinde Steimbke og ligger omkring 40 km nord for Hannover og 125 km syd for Tysklands næststørste by Hamburg. Rodewald hørte indtil områdereformen i 1974 under Landkreis Neustadt am Rübenberge, der i hovedsagen nu er en del af Region Hannover.

Eksterne kilder/henvisninger 

 Om kommunen på Samtgemeinde Steimbkes websted
Steimbke

Steimbke er en kommune med knap 2.600 indbyggere (2012) beliggende ca. 10 km øst for Nienburg i Landkreis Nienburg/Weser i den tyske delstat Niedersachsen.

Geografi 
Steimbke er admnistrationsby i Samtgemeinde Steimbke og ligger omkring 40 km nord for Hannover og 125 km syd for Tysklands næststørste by Hamburg. Kommunen ligger i et mose og hedelandskab, hvor "Steinbeeke" (højtysk: "Steinbach"), som byen siges at have navn efter.

I kommunen ligger landsbyerne Steimbke, Wendenborstel, Glashof, Eckelshof, Lichtenhorst og Sonnenborstel.
Steimbke grænser til kommunerne Heemsen, Rethem/Aller, Stöckse og Rodewald og byerne Neustadt am Rübenberge og Nienburg/Weser.

I den nordlige del af kommunen ligger en del af Lichtenmoor, et 10x10 km stort højmoseområde hvoraf omkring 240 hektar er fredet (naturschutzgebiet) og udpeget som habitatområde.

Eksterne kilder/henvisninger 

 Om kommunen på Samtgemeinde Steimbkes websted
Østkarelske koncentrationslejre

De østkarelske koncenttrationslejre var særlige interneringslejre i de områder af Sovjetunionen, der var besat af Finland under Fortsættelseskrigen. Lejrene blev organiseret af den finske militæradministrations øverstkommanderende Carl Gustaf Mannerheim. Lejrene havde som formål at tilbageholde lejrfangerne for en fremtidig udveksling med finsktalende fra Rusland. Dødeligheden blandt fangerne i lejrene var høj på grund af hungersnød og sygdomme.

Den russiske befolkning 

Et stort antal sovjetiske civile blev interneret i koncentrationslejrene, heriblandt russiske kvinder, unge, børn og ældre. Næsten alle mænd og kvinder i den arbejdsdygtige alder var enten blevet indkaldt til Den Røde Hær eller evakueret. Kun en tredjedel af den oprindelige befolkning på 470.000 var forblevet da den finske hær besatte Østkarelen, halvdelen af dem var karelere. Omkring 24.000 (30 %) af den resterende russiske befolkning blev indespærret i koncentrationslejrene. Sekstusinde af dem var sovjetiske flygtninge, der blev fanget mens de ventede på transport over Onegasøen, og 3.000 var fra den sydlige side af floden Svir. Formålet med detentionen var angiveligt at sikre området bag frontlinjerne mod partisanangreb. Den første af lejrene blev oprettet den 24. oktober 1941 i Petrosavodsk. I løbet af foråret og sommeren 1942 døde 3.500 fanger af underernæring. Dødstallet svarede 13,8% af de indsatte, mens det tilsvarende tal for den frie befolkning i de besatte områder var 2,6% og for selve Finland 1,4%. I den sidste halvdel af 1942 faldt antallet af tilbageholdte hurtigt til 15.000, efter nogle fanger var blevet frigivet eller blevet tvangsforflyttet til "sikre" landsbyer eller arbejdslejre. Af de resterende internerede døde 500 i løbet af de sidste to år af krigen. I de følgende år tilbageholdt de finske myndigheder flere tusinde civile fra områder med rapporteret partisanvirksomhed, men da forflytningerne fortsatte forblev det samlede antal indespærrede på 13.000-14.000. Af de samlede godt 20.000 indsatte anslås det samlede antal dødsfald i koncentrationlejrene til 4.000-7.000, hovedsagelig af sult i løbet af foråret og sommeren 1942.

Tidslinje 

Den første koncentrationslejr blev oprettet den 24. oktober 1941 i Petrosavodsk. De to største grupper var 6.000 russiske flygtninge og 3.000 indbyggere fra området syd for floden Svir, der blev tvangsevakueret på grund af den tætte nærhed af frontlinjen. Omkring 4.000 af disse fanger omkom på grund af fejlernæring, 90 procent af dem i løbet af foråret og sommeren 1942.

Fanger i de finske koncentrationslejre:
 13.400 – 31. december 1941
 21.984 – 1. juli 1942
 15.241 – 1. januar 1943
 14.917 – 1. januar 1944

Liste over koncentrationslejre 

 Keskitysleiri 1
 Keskitysleiri 2
 Keskitysleiri 3
 Keskitysleiri 4
 Keskitysleiri 5
 Keskitysleiri 6
 Kutisma
 Vilka
 Tervaoja

Noter 

Koncentrationslejre
1940'erne
Fortsættelseskrigen
Finlands politik
Regeringen Atli Dam VI

Atli Dams sjette regering var Færøernes regering fra den 15. januar 1991 til den 24. april 1993. Den blev reorganiseret den 18. januar 1993, men blev ikke efterfulgt af Marita Petersens regering før 24. april. Reorganiseringen gik ud på at Atli Dam gik ud af regeringen, mens Marita Petersens opgaver blev overført til Thomas Arabo og Jóannes Eidesgaard. Atli Dams sjette regering var en koalition mellem Javnaðarflokkurin og Fólkaflokkurin.

Referencer

Eksterne links 
Statsministre og regeringer siden 1948 

Dam, Atli 6
Politik i 1991
Politik i 1993
Stine Spedsbjerg

Stine Spedsbjerg er en dansk tegneserietegner, som er kendt for sin delvist selvbiografiske onlinetegneserie StineStregen ("tidens måske mest populære webserie på dansk") og satirestriben "Stine bliver klogere". Stine Spedsbjerg blev i 2014 formand for Dansk Tegneserieråd.

Spedsbjerg modtog i 2010 Komiks.dk-prisen for bedste onlinetegneserie, og i 2012, 2013 og 2014 var hun blandt de nominerede til Pingprisen.

I 2012 var hun med i udstillingen "Cool comics" på Gammel Holtegård.. I 2014 udstiller hun på Kvindemuseet

Sommeren 2013 var Spedsbjerg "sommerferievikar" for Wulffmorgenthaler.

Kilder

Eksterne links 
StineStregen
Stine bliver klogere  på satiresitet heltnormalt.dk
StineStregen på Twitter
StineStregen på Facebook

Tegneserietegnere fra Danmark
Bart De Wever

Bart Albert Liliane De Wever (født 21. december 1970) er en belgisk politiker. Han har siden 2004 været formand for Nieuw-Vlaamse Alliantie (N-VA), et flamsk centrum-højreparti som arbejder for en fredelig opløsning af Belgien. I første omgang ønsker partiet dog at den belgiske føderale stat bliver til en konføderation med mere selvstyre for de to regioner, Flandern og Vallonien.

Bart De Wever er desuden medlem af det flamske parlament. Han spillede en vigtig rolle i den belgiske regeringsdannelse efter valget i 2007 og ledede sit parti til sejr ved det føderale valg i 2010, hvor N-VA blev det største parti i såvel Flandern som hele Belgien.

Efter kommunalvalget i 2012 overtog han i januar 2013 borgmesterposten i Antwerpen.

Kilder og referencer 

Politikere fra Belgien
Linsburg

Linsburg r en kommune med godt 900 indbyggere (2012) beliggende sydøst for Nienburg i Landkreis Nienburg/Weser i den tyske delstat Niedersachsen.

Geografi 
Linsburg er en del af Samtgemeinde Steimbke og ligger ved nordenden af statskoven Grinderwald.

Eksterne kilder/henvisninger 

 Om kommunen på Samtgemeinde Steimbkes websted
Stöckse

Stöckse er en kommune med knap 1.450 indbyggere (2012) beliggende øst for Nienburg i Landkreis Nienburg/Weser i den tyske delstat Niedersachsen.

Geografi 
Stöckse er en del af Samtgemeinde Steimbke og ligger midt i statsskoven „Krähe“ mellem bydelen Langendamm i Nienburg og Steimbke.

Eksterne kilder/henvisninger 

 Om kommunen på Samtgemeinde Steimbkes websted
Gerson Trier

Gerson Georg Trier (23. april 1851 i København - 22. december 1918 smst) var en dansk sproglærer og revolutionær socialist. Under ophold i London i mellem 1883 til 1888 lærte han blandt andet Friedrich Engels og Eduard Bernstein at kende, og ved deres påvirkning udviklede han sig til revolutionær marxist. Han meldte sig i 1888 ind i Socialdemokratiet, han var dog meldt ud igen og var i 1890 stifter af Det Revolutionære Socialistiske Arbejderparti sammen med Nicolaj L. Petersen, senere blev han en af de ledende kræfter i Socialistisk Arbejderparti (1918-19), der senere efter Triers død blev til Danmarks Kommunistiske Parti.

Gerson Trier var søn af silke- og klædehandler Ludvig Trier og Cecilie Trier. Gerson Trier var gift med musiklærerinden Christiane Theodora Hansine g. Trier.

Kilder 

Socialister fra Danmark
Marxister fra Danmark
Danskere i 1800-tallet
Danskere i 1900-tallet
Personer i Dansk Biografisk Leksikon
Personer fra København
The Best of R.E.M.

The Best of R.E.M. er et opsamlingsalbum fra det amerikanske alternative rockband R.E.M.. Det blev udgivet i 1991 kort efter studiealbummet Out of Time, der blev udgivet på Warner Bros., opsamlingsalbummet blev dog udgivet på deres gamle pladeselskab I.R.S..

Albummet blev kun udsendt i Storbritannien, New Zealand, Australien og Brasilien, med noter fra Remarks: The Story of R.E.M. af Tony Fletcher. Der var ikke særlige mix-versioner (modsat opsamlingsalbummet Eponymous), da alle sange findes på tidligere udgivelser.

Tre sange blev taget fra hver af deres fem stuediealbums, og en sang blev taget fra bandets første EP; Chronic Town, og der er således 16 sange på albummet.

Spor 
Alle sange er skrevet af Bill Berry, Peter Buck, Mike Mills og Michael Stipe:

 "Carnival of Sorts (Box Cars)" – 3:51
 "Radio Free Europe" – 4:03
 "Perfect Circle" – 3:23
 "Talk About the Passion" – 3:22
 "So. Central Rain (I'm Sorry)" – 3:11
 "(Don't Go Back To) Rockville" – 4:34
 "Pretty Persuasion" – 3:53
 "Green Grow the Rushes" – 3:42
 "Cant Get There from Here" – 4:10
 "Driver 8" – 3:18
 "Fall On Me" – 2:49
 "I Believe" – 3:32
 "Cuyahoga" – 4:17
 "The One I Love" – 3:17
 "Finest Worksong" – 3:48
 "It's the End of the World as We Know It (And I Feel Fine)" – 4:07

Certificeringer

Referencer

Eksterne henvisninger 
 

R.E.M.-opsamlingsalbum
Opsamlingsalbum fra 1991
Bjørn Tore Kvarme

Bjørn Tore Kvarme (født 17. juni 1972 i Trondheim, Norge) er en norsk tidligere fodboldspiller (forsvarer).

Karriere 
Kvarme startede sin karriere hos Tippeliga-storklubben Rosenborg i hjembyen Trondheim, hvor han spillede fra 1991 til 1997. I denn periode var han med til at vinde hele fem norske mesterskaber, inden han skiftede til det engelske storhold Liverpool.

Over de følgende tre sæsoner spillede Kvarme 45 Premier League-kampe for Liverpool, der på daværende tidspunkt husede flere andre nordmænd, blandt andet Vegard Heggem og Stig Inge Bjørnebye. I 1999 skiftede han til franske AS Saint-Étienne, og nåede også at repræsentere SC Bastia og spanske Real Sociedad, inden han i 2005 vendte tilbage til Rosenborg. Her afsluttede han sin karriere i 2008.

Kvarme spillede desuden én for Norges landshold, en venskabskamp mod Colombia 8. oktober 1997.

Titler 
Tippeligaen
 1992, 1993, 1994, 1995, 1996 og 2006 med Rosenborg

Referencer 

Fodboldspillere fra Norge
Fodboldspillere fra Rosenborg BK
Fodboldspillere fra SC Bastia
Fodboldspillere fra Real Sociedad
Fodboldspillere fra Liverpool F.C.
Fodboldspillere fra AS Saint-Étienne
Personer fra Trondheim
Sorghastrum nutans

 

Sorghastrum nutans er en flerårig, urteagtig plante med en opret, stiv vækst. Støvdragerne er skarpt gule, hvad der har givet planten dens engelske navn, . Arten er karakterplante for de nordamerikanske prærier

Kendetegn 
Sorghastrum nutans er en flerårig græsart med en stift opret til overhængende vækst. Stænglerne er hårløse og lysegrønne eller gullige og med knæ, men uden forgreninger. Bladene er oprette til svagt overhængende og linjeformede med bølget, hel rand. Begge bladsider er græsgrønne. Høstfarven er rustbrun. Blomstringen foregår i juli-september, hvor man finder blomsterne samlet i endestillede toppe på særskilte stængler. Toppene består af småaks, der hver rummer 1 frugtbar og 1-2 sterile blomster. Alle dele af blomsterstanden og især støvdragerne er gule. Frugterne er nødder (”korn”), som fældes hele småaks ad gangen.

Rodsystemet består af korte jordstængler og en fint trævlet rodmasse. Arten tilhører de planter, som har C4 stofskifte.

Planten bliver 1,5-2 m høj, men kun ca. 0,5 m bred (heri ikke medregnet skud fra jordstænglerne).

Hjemsted 
Sorghastrum nutans hører naturligt hjemme på de nordamerikanske prærier i Midtvesten, men findes også vildtvoksende på lysåbne biotoper i det østlige Canada og USA. Den er knyttet til lysåbne voksesteder med alle typer jordbundsforhold, og visse steder kan den blive aggressiv i sin udbredelse.

Cumberland bjergene, der ligger på grænsen mellem delstaterne Virginia og Kentucky, har områder, hvor jorden er næringsfattig og sur med en undergrund af sandsten. På sydhæld med en forholdsvis tør jord vokser arten i en åben skov under lave træer (max. 15 m høje) sammen med bl.a. 
Almindelig tulipantræ, Amelanchier arborea (en art af bærmispel), blomsterkornel, bredbladet kalmia, Carex pensylvanica (en art af star), catawbarododendron, Coreopsis major (en art af skønhedsøje), Danthonia sericea (en art af tandbælg), farveeg, Helianthus microcephalus (en art af solsikke), hvid ageratina, kopalsumak, liden præriegræs, pindsvinfyr, rødløn, skarlageneg, Solidago odora (en art af gyldenris), svinehickory, Symphyotrichum patens (en art af asters), syretræ og flere arter af blåbær

Galleri

Noter 

Prærieplanter
C4-planter
Indianergræs